På et møte den 26. september 1941 besluttet de tyske okkupantene at alle jøder i Kiev skulle henrettes som gjengjeldelse for sabotasjeaksjonene utført av NKVD. Tilstede på møtet var SS-Obergruppenführer Friedrich Jeckeln, befalhavende for Einsatzgruppe C, Otto Rasch, befalhavende for Sonderkommando 4a i Einsatzgruppe C, Paul Blobel og bykommandant generalmajor Friedrich Georg Eberhardt. Henrettelsen ble utført av Blobels («spesialkommando») 4a forsterket med reservepoliti fra Hamburg (bataljon 45) og politi fra Bremen (bataljon 303). På to dager 29. og 30. september 1941 ble det i Babij Jar myrdet 33 771 ukrainske jøder ifølge Einsatzgruppens egen rapport. Etter massakren holdt Jeckeln en stor fest med ekstra alkohol for mannskapet som hadde medvirket og talte der om nødvendigheten av å avrette jødene.